หุ้นยุโรปปิดปรับลง หลังจีนลดค่าเงินหยวน
ตลาดหุ้นยุโรปปิดร่วงเมื่อคืนนี้ (11 ส.ค.) ภายหลังจีนประกาศปรับลดค่าเงินหยวน โดยหุ้นที่พึ่งพาการส่งออกไปยังจีนปรับตัวลงอย่างหนัก เนื่องจากนักลงทุนกังวลว่ามาตรการดังกล่าวอาจกระทบยอดขายของบริษัทเหล่านี้ในจีน
12 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 1.6% ปิด (11 ส.ค.) ที่ 393.61 จุด, ดัชนี DAX ตลาดหุ้นเยอรมันปิดที่ 11,293.65 จุด ลดลง 311.13 จุด หรือ -2.68%, ดัชนี CAC-40 ตลาดหุ้นฝรั่งเศสปิดที่ 5,099.03 จุด ลดลง 96.38 จุด หรือ -1.86% และดัชนี FTSE 100 ตลาดหุ้นลอนดอนปิดที่ 6,664.54 จุด ลดลง 71.68 จุด หรือ -1.06%
ตลาดหุ้นยุโรปปรับตัวลงเมื่อคืนนี้ หลังจากมีข่าวว่าธนาคารกลางจีนประกาศลดค่าเงินหยวน ซึ่งส่งผลให้ค่ากลางของเงินหยวนร่วงลง 1.9% เมื่อเทียบกับดอลลาร์ ธนาคารกลางจีนระบุว่า ทางธนาคารได้ตัดสินใจปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น
ความเคลื่อนไหวดังกล่าวจากฝั่งจีน ได้บดบังข่าวกรีซและเจ้าหนี้บรรลุข้อตกลงให้ความช่วยเหลือทางการเงินเมื่อวานนี้ ทั้งนี้ หุ้นที่พึ่งพาการส่งออกไปจีนอย่างหนักพากันปรับตัวลง โดยหุ้นบีเอ็มดับเบิลยูร่วง 4.3% ส่วนหุ้นหุ้นหลุยส์ วิตตอง และหุ้นสวอทช์ร่วงอย่างน้อย 5.1% จากกระแสความกังวลว่าการลดค่าเงินหยวนอาจกระทบยอดขายของบริษัทเหล่านี้ในจีน